## Benzin fogyasztás

Egy autó 100 km megtételéhez 8 liter benzint fogyaszt el. Hétfőn reggel teli tankkal adjuk át az autót a sofőrnek. A sofőr minden este teletankolja az autót és feljegyzi, hogy hány litert kellett az üzemanyagtartályba töltenie, hogy megteljen. Az autót vasárnap este tankolás után adja le a sofőr. (Feltehetjük, hogy az üzemanyag napközben egyszer sem fogyott ki.)

Készítsen programot, amely billentyűzetről beolvassa és egy tömbben tárolja a naponként tankolt üzemanyag-mennyiségeket! A beolvasás után a program határozza meg a héten elfogyasztott üzemanyag mennyiségét, majd írja képernyőre, hogy ezzel az üzemanyag- mennyiséggel hány km-t tehetett meg a jármű!

## Dolgozatok

Írjon programot, amely egy dolgozat eredményeinek az elemzését segíti!

* A program tegye lehetővé a dolgozatjegyek egyenkénti beírását! Csak létező érdemjegyet lehessen beírni, az adatbevitel végét a felhasználó határozza meg, pl. érdemjegy helyett a 0 végjel beírásával!
* A program határozza meg, hogy melyik érdemjegyből hány darab született, és listázza ezt ki táblázatszerűen! A táblázat első sorában az 5-ök darabszáma jelenjen meg, utána a 4-eké, és így tovább! A táblázatnak legyen fejléce!
* A program határozza meg, hogy mely érdemjegy(ek) szerepelt(ek) a leggyakrabban a dolgozat eredményei között!

## Centiméter átváltó

Készítsen programot, amely billentyűzetről beolvas egy szöveget, majd szintén billentyűzetről beolvas egy valós számot! Amennyiben a beolvasott szöveg a „ci” karaktersorozat, abban az esetben a beolvasott számról feltételezi, hogy az egy centiméterben megadott érték és inch-re váltja, majd az eredményt a képernyőre írja. Amennyiben a beolvasott szöveg az „ic” karaktersorozat, abban az esetben a beolvasott számról feltételezi, hogy az egy inch-ben megadott érték és cm-re váltja, majd az eredményt a képernyőre írja. Amennyiben a beolvasott szöveg a fentiektől eltér, a program az „Értelmezhetetlen utasítás!” szöveget írja a képernyőre és nem végez konverziót. (Megjegyzés: 1 inch = 2,54 cm)